Ennakkoratkaisupyyntö, jonka Juzgado de lo Social n.º 30 de Barcelona (Espanja) on esittänyt 27.4.2016 – Antonio Miravitlles Ciurana, Alberto Marina Lorente, Jorge Benito García ja Juan Gregorio Benito García v. Contimark S.A. ja Jordi Socías Gispert
(Asia C-243/16)
Oikeudenkäyntikieli: espanja
Ennakkoratkaisua pyytänyt tuomioistuin
Juzgado de lo Social n.º 30 de Barcelona
Pääasian asianosaiset
Kantajat: Antonio Miravitlles Ciurana, Alberto Marina Lorente, Jorge Benito García ja Juan Gregorio Benito García
Vastaajat: Contimark S.A. ja Jordi Socías Gispert
Ennakkoratkaisukysymykset
Onko liikeyrityksen velkojalla, joka vaatii palkkasaataviaan Espanjan toimivaltaisissa tuomioistuimissa – sosiaalioikeudellisia asioita käsittelevissä tuomioistuimissa – direktiivien 2009/101/EY1 ja 2012/30/EU2 ja niiden pääomayhtiöistä annetun lain säännösten (muun muassa 236, 237, 238, 241 ja 367 §), joilla nämä direktiivit saatetaan osaksi kansallista lainsäädäntöä, perusteella oikeus nostaa samanaikaisesti samassa tuomioistuimessa yritystä vastaan suora kanne, jossa vaaditaan palkkasaatavan tunnustamista, sekä kumulatiivisesti oikeus nostaa kanne, jossa luonnollista henkilöä – yrityksen johtajaa – vaaditaan yhteisvastuullisesti suorittamaan yrityksen velat, edellä mainituissa direktiiveissä, jotka on saatettu osaksi kansallista lainsäädäntöä pääomayhtiöistä annetulla Espanjan lailla, säädettyjen liiketoiminnallisten velvoitteiden täyttämättä jättämisen perusteella?
Voiko Espanjan Tribunal Supremon sosiaaliasioiden jaoston oikeuskäytäntö, joka on esitetty Tribunal Supremon (sosiaaliasiat) tuomioissa 28-02-97 (RJ 1997\4220), 28-10-97 (RJ 1997\7680), 31-12-97 (RJ 1997\9644), 13-04-98 (RJ 1998\4577), 17-01-00 (RJ 2000\918), 9\06\00 (RJ 2000\5109): 8-05-02 ja 20-12-12 (esitetty yhteenvetona tämän välipäätöksen sovellettavaa kansallista oikeuskäytäntöä koskevan kappaleen toisessa kohdassa), olla vastoin direktiivin 2009/101/EY 2, 6, 7 ja 8 artiklaa ja direktiivin 2012/30/EU 19 ja 36 artiklaa, kun siinä katsotaan, että Espanjan sosiaalioikeudellisia asioita käsittelevät tuomioistuimet eivät voi soveltaa näissä yhteisön direktiiveissä (saatettu osaksi kansallista lainsäädäntöä pääomayhtiöistä annetun lain 236, 237, 238, 241 ja 367 §:ssä sekä muissa pykälissä) säädettyjä takeita suoraan liikeyrityksen velkojan palkkasaataviin, kun kyseisen yrityksen korkeimmat vastuuhenkilöt – luonnolliset henkilöt – jättävät täyttämättä tärkeimpien yhtiötä koskevien asiakirjojen julkistamista koskevat muotovaatimukset, joista on säädetty direktiiveissä 2009/101 ja 2012/30 (saatettu osaksi kansallista lainsäädäntöä Espanjan pääomayhtiöistä annetussa laissa)?
Voiko Espanjan Tribunal Supremon sosiaaliasioiden jaoston oikeuskäytäntö, joka on esitetty Tribunal Supremon (sosiaaliasiat) tuomioissa 28-02-97 (RJ 1997\4220), 28-10-97 (RJ 1997\7680), 31-12-97 (RJ 1997\9644), 13-04-98 (RJ 1998\4577), 17-01-00 (RJ 2000\918), 9\06\00 (RJ 2000\5109), 8-05-02 ja 20-12-12 (esitetty yhteenvetona tämän välipäätöksen sovellettavaa kansallista oikeuskäytäntöä koskevan kappaleen toisessa kohdassa), olla vastoin Euroopan unionin perusoikeuskirjan 20 ja 21 artiklaa ja niihin liittyvää 51 artiklaa, kun siinä pakotetaan palkkasaatavien velkoja – palkattu työntekijä – kaksinkertaiseen tuomioistuinmenettelyyn: ensin sosiaalioikeudellisia asioita käsittelevässä tuomioistuimessa, jotta se tunnustaisi yritykseltä vaaditun palkkasaatavan, ja sen jälkeen siviili- tai kauppaoikeudellisia asioita käsittelevässä tuomioistuimessa yhteisvastuullisen takauksen saamiseksi yrityksen johtajalta tai muilta luonnollisilta henkilöiltä silloin, kun tätä vaatimusta ei sovelleta muuntyyppisiin velkojiin niiden saatavan luonteesta riippumatta, eikä siitä ole säädetty direktiivissä 2009/101/EY, direktiivissä 2012/30/EU eikä myöskään sisäisissä oikeussäännöissä (pääomayhtiöistä annettu laki), joilla mainitut yhteisön säännökset saatetaan osaksi kansallista lainsäädäntöä?
____________
1 Niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 48 artiklan toisessa kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi 16.9.2009 annettu Euroopan parlamentin ja neuvoston direktiivi 2009/101/EY (ETA:n kannalta merkityksellinen teksti) (EUVL 2009, L 258, s. 11).
2 Niiden takeiden yhteensovittamisesta samanveroisiksi, joita jäsenvaltioissa vaaditaan Euroopan unionin toiminnasta tehdyn sopimuksen 54 artiklan toisessa kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi osakeyhtiöitä perustettaessa sekä niiden pääomaa säilytettäessä ja muutettaessa 25.10.2012 annettu Euroopan parlamentin ja neuvoston direktiivi 2012/30/EU (ETA:n kannalta merkityksellinen teksti) (EUVL 2012, L 315, s.74).